## Zakon o znanstvenoistraživačkoj djelatnosti (pročišćeni tekst)

### NN 59/1996 (17.7.1996.), Zakon o znanstvenoistraživačkoj djelatnosti (pročišćeni tekst)

# ODBORA ZA ZAKONODAVSTVO ZASTUPNIČKOG DOMA SABORA REPUBLIKE HRVATSKE

Na temelju članka 23. Zakona o izmjenama i dopunama Zakona o znanstvenoistraživačkoj
djelatnosti ("Narodne novine", br. 29/96.) Odbor za zakonodavstvo Zastupničkog
doma Sabora Republike Hrvatske na sjednici 12. lipnja 1996. utvrdio je
pročišćeni tekst Zakona o znanstvenoistraživačkoj djelatnosti.

Pročišćeni tekst Zakona o znanstvenoistraživačkoj djelatnosti obuhvaća
Zakon o znanstvenoistraživačkoj djelatnosti ("Narodne novine", br. 96/93.
i 34/94.) te njegove izmjene i dopune objavljene u "Narodnim novinama",
br. 29/96., u kojima je naznačeno vrijeme njihova stupanja na snagu.

Klasa: 640-01/96-01/01
Zagreb, 12. lipnja 1996.

Predsjednik
Odbora za zakonodavstvo
Zastupničkog doma Sabora
Republike Hrvatske
**Vice Vukojević, dipl. iur.,** v. r.

---

## **ZAKON**

### **O ZNANSTVENO ISTRAŽIVAČKOJ DJELATNOSTI**

I. OPĆE ODREDBE

Članak 1.

(1) Znanstvenoistraživačka djelatnost od temeljnog je značenja za sveukupni
razvitak Republike Hrvatske.

(2) Ovim se Zakonom uređuje donošenje, provedba i nadzor nad Nacionalnim
znanstvenoistraživačkim programom, položaj Nacionalnoga znanstvenog vijeća,
osnutak i djelovanje znanstvenoistraživačkih pravnih osoba, prava i obveze
znanstvenika i istraživača te novčana potpora znanstvenoistraživačke djelatnosti.

Članak 2.

Znanstvenoistraživačka djelatnost, prema ovom Zakonu obuhvaća znanstvena
istraživanja, razvojna istraživanja, objavljivanje rezultata znanstvenih
i razvojnih istraživanja, znanstveno osposobljavanje, te održavanje i razvoj
znanstvenoistraživačke infrastrukture.

Članak 3.

(1) Znanstvena istraživanja su temeljna istraživanja i primijenjena
istraživanja.

(2) Temeljno istraživanje je teorijski ili pokusni rad poduzet prvenstveno
radi postignuća novih znanja o osnovama pojava i činjenica (bez konkretne
primjene).

(3) Primijenjeno istraživanje je teorijski ili eksperimentalni rad poduzet
radi postignuća novih znanja i usmjeren prvenstveno na ostvarivanje praktičnoga
cilja.

Članak 4.

Razvojno istraživanje je sustavan rad temeljen na rezultatima znanstvenoga
istraživanja i praktičnoga iskustva, usmjeren stvaranju novih proizvoda
i sustava te uvođenju novih procesa ili znatnom poboljšanju postojećih.

Članak 5.

Znanstvenoistraživačka infrastruktura obuhvaća objekte, opremu i službe
potrebne znanstvenoistraživačkoj djelatnosti (znanstvenoistraživački laboratorij,
brodovi za znanstvena istraživanja, znanstvene knjižnice, znanstvene informacijske
i informatičke službe, znanstveno izdavaštvo i sl.).

Članak 6.

Znanstvenoistraživačka djelatnost temelji se na načelima:

- slobode znanstvenoga istraživanja i stvaralaštva,

- javnosti rada,

- zaštite prava intelektualnoga vlasništva,

- konkurentnosti znanstvenih programa i prijedloga,

- nedodirljivosti i sigurnosti čovjekove osobnosti i dostojanstva,

- etičnosti i odgovornosti znanstvenika i istraživača za posljedice
vlastitoga rada,

- brige za zaštitu okoliša,

- povezanosti znanstvenoga istraživanja visokoškolske izobrazbe,

- uključenosti u međunarodnu znanstvenu djelatnost.

Članak 7.

Republika Hrvatska radi povećanja kulturne i tvarne kakvoće života te
gospodarskoga napretka, osigurava uvjete i potrebna sredstva za:

- proširivanje znanstvenih spoznaja i dostignuća,

- povećanje opsega i kakvoće znanstvenoistraživačke djelatnosti,

- objavljivanje znanstvenih dostignuća,

- osiguranje uvjeta za primjenu rezultata znanstvenih istraživanja,

- pomaganje i poticanje znanstvenika i istraživača te izobrazbe vrhunskih
istraživača.

Članak 8.

(1) Strategija znanstvenoistraživačke djelatnosti u Republici Hrvatskoj
određuje se Nacionalnim znanstvenoistraživačkim programom.

(2) Republika Hrvatska osigurava dinamičan rast sredstava za izvedbu
Nacionalnoga znanstvenoistraživačkog programa kako bi se dostigao i održavao
prosjek ulaganja razvijenih europskih država u znanstvenoistraživačku djelatnost.

Članak 9.

O sustavnom razvoju znanstvenoistraživačke djelatnosti skrbi Nacionalno
znanstveno vijeće.

Članak 10.

Znanstvenoistraživačku djelatnost obavljaju znanstvenoistraživačke i
druge pravne osobe kojima je u skladu s ovim Zakonom priznat znanstvenoistraživački
status.

Članak 11.

Znanstvenoistraživački rad obavljaju znanstvenici i istraživači koji
ispunjavaju uvjete izbora u odgovarajuća znanstvena i istraživačka zvanja
po odredbama ovoga Zakona te druge osobe u skladu s odredbama ovoga Zakona.

Članak 12.

(1) Za sustavnu novčanu potporu znanstvenoistraživačke djelatnosti u
proračunu Republike Hrvatske osiguravaju se sredstva za izvedbu Nacionalnoga
znanstvenoistraživačkog programa.

(2) Ministarstvo znanosti i tehnologije (u daljnjem tekstu: Ministarstvo)
nadzire namjensko korištenje sredstava koja se doznačuju znanstvenoistraživačkim
pravnim osobama za rad na ugovorenim projektima u okviru Nacionalnoga znanstvenoistraživačkog
programa, te obavlja nadzor nad primjenom odredaba ovoga Zakona.

II. NACIONALNI ZNANSTVENOISTRAŽIVAČKI PROGRAM

Članak 13.

Nacionalnim znanstvenoistraživačkim programom određuju se:

- znanstvena područja koja treba posebno razvijati, zbog dosegnute i
međunarodno priznate kakvoće kojom pridonose ugledu hrvatske znanosti u
svijetu,

- znanstvena područja u Republici Hrvatskoj koja treba sustavno razvijati
jer su nedostatno ili uopće nisu razvijena,

- prvenstva u znanstvenoistraživačkoj djelatnosti,

- prvenstva ulaganja u znanstvenoistraživačke pravne osobe,

- program sudjelovanja u međunarodnim znanstvenoistraživačkim projektima,

- program pribave i korištenja temeljne znanstvenoistraživačke opreme,

- program sustavne naobrazbe znanstvenika i istraživača,

- program razvitka sustava znanstvenih informacija i objavljivanje postignuća
znanstvenoistraživačkoga rada,

- potrebna sredstva Ministarstva za njegovo ostvarenje, a osobito za
izvedbu znanstvenih i razvojnih istraživanja,

- udio sredstava drugih ministarstava i državnih zavoda u potpori programa,

- osnovna raspodjela sredstava za njegovu izvedbu.

Članak 14.

(1) Nacionalni znanstvenoistraživački program - utemeljen na stručnoj
prosudbi stanja i stvarnoj procjeni potreba i mogućnosti - donosi Sabor
Republike Hrvatske na prijedlog Vlade Republike Hrvatske.

(2) Nacionalni znanstvenoistraživački program donosi se za razdoblje
od šest godina, a dopunjuje se i mijenja po postupku i načinu njegova donošenja.

(3) Vlada Republike Hrvatske podnosi Saboru Republike Hrvatske najmanje
jedanput u dvije godine izvješće o provedbi Nacionalnoga znanstvenoistraživačkog
programa, o potrebi njegove izmjene i dopune te općenito o stanju znanstvenoistraživačke
djelatnosti u Republici Hrvatskoj.

(4) Sabor Republike Hrvatske državnim proračunom utvrđuje sredstva za
izvedbu Nacionalnoga znanstvenoistraživačkog programa.

III. NACIONALNO ZNANSTVENO VIJEĆE

Članak 15.

Nacionalno znanstveno vijeće:

- utvrđuje i podnosi Vladi Republike Hrvatske nacrt prijedloga Nacionalnoga
znanstvenoistraživačkog programa,

- ocjenjuje stanje u znanstvenoistraživačkoj djelatnosti, njezin položaj
i razvoj sa stajališta međunarodne usporedivosti, kakvoće i društvene svrhovitosti,
na temelju prosudbi područnih vijeća i međunarodnih stručnjaka,

- prosuđuje potrebu osnutka javnih znanstvenoistraživačkih pravnih osoba,

- predlaže i potiče donošenje mjera za unapređenje znanstvenoistraživačke
djelatnosti,

- na zahtjev Sabora Republike Hrvatske i Vlade Republike Hrvatske razmatra
i daje svoje mišljenje o drugim pitanjima važnim za sveukupan razvitak
Republike Hrvatske.

Članak 16.

(1) Nacionalno znanstveno vijeće ima 20 članova.

(2) Predsjednik Nacionalnoga znanstvenog vijeća je predsjednik Vlade
Republike Hrvatske.

(3) Ministar znanosti i tehnologije (u daljnjem tekstu: ministar) je
zamjenik predsjednika Nacionalnoga znanstvenog vijeća.

(4) Ostale članove Nacionalnoga znanstvenog vijeća na prijedlog Vlade
Republike Hrvatske imenuje Sabor Republike Hrvatske na vrijeme od 4 godine.

Članak 17.

(1) Predloženike za članove Nacionalnoga znanstvenog vijeća iz članka
16. stavka 4. ovoga Zakona Ministarstvu predlažu znanstvenoistraživačke
pravne osobe.

(2) Predlagatelj je dužan za svakoga predloženika predočiti znanstveno-stručni
životopis i popis objavljenih radova.

(3) Ministarstvo utvrđuje listu predloženika vodeći računa o odgovarajućoj
zastupljenosti znanstvenih područja, znanstvenim odlikama predloženika
i njihovu međunarodnom ugledu.

(4) Ministar može, pored predloženika koje su predložile znanstvenoistraživačke
pravne osobe, Vladi Republike Hrvatske predložiti i druge osobe u skladu
s odredbama iz stavka 2. i 3. ovoga članka.

Članak 18.

(1) Imenovani član Nacionalnoga znanstvenog vijeća može biti razriješen
dužnosti i prije isteka vremena na koje je imenovan ako:

- sam zatraži razrješenje,

- ne ispunjava dužnosti člana,

- izgubi sposobnost obnašanja dužnosti,

- svojim ponašanjem povrijedi ugled dužnosti koju obnaša.

(2) Postupak radi utvrđivanja uvjeta za razrješenje člana mogu pokrenuti
predsjednik Vijeća ili najmanje pet članova Vijeća, podnošenjem zahtjeva
Vijeću.

(3) Nakon primitka zahtjeva iz stavka 2. ovoga članka Vijeće će imenovati
povjerenstvo iz reda svojih članova na temelju čijeg izvješća će odlučiti
hoće li Saboru Republike Hrvatske predložiti razrješenje člana Vijeća ili
će odbiti zahtjev kojim je postupak pokrenut.

IV. ZNANSTVENOISTRAŽIVAČKE PRAVNE OSOBE

1. OBAVLJANJE ZNANSTVENOISTRAŽIVAČKE DJELATNOSTI

Članak 19.

(1) Znanstvenoistraživačku djelatnost obavljaju znanstvenoistraživačke
pravne osobe.

(2) Znanstvenoistraživačke pravne osobe su:

- znanstvenoistraživački instituti,

- sveučilišta,

- fakulteti,

- Hrvatska akademija znanosti i umjetnosti.

(3) Druge pravne osobe mogu u sudski registar upisati obavljanje znanstvenoistraživačke
djelatnosti na temelju prethodne suglasnosti Ministarstva, ako ispunjavaju
uvjete iz članka 26. ovoga Zakona.

2. OSNUTAK ZNANSTVENOISTRAŽIVAČKIH INSTITUTA

Članak 20.

Znanstvenoistraživački instituti su samostalni znanstveni instituti
ili znanstvenoistraživački instituti u sastavu sveučilišta (u daljnjem
tekstu: institut).

Članak 21.

(1) Instituti se osnivaju kao ustanove ili trgovačka društva.

(2) Institut može osnovati tuzemna i inozemna fizička i pravna osoba.

Članak 22.

(1) Javni institut se osniva za provedbu programa znanstvenih istraživanja
kao javne službe u znanstvenoistraživačkoj djelatnosti.

(2) Program iz stavka 1. ovoga članka sastoji se od ugovornih znanstvenoistraživačkih
projekata i programa kontinuirane istraživačke djelatnosti.

(3) Javni institut osniva se uredbom Vlade Republike Hrvatske na temelju
potvrdnog mišljenja Nacionalnoga znanstvenog vijeća o tome da program znanstvenoistraživačke
djelatnosti instituta obuhvaća program kontinuirane istraživačke djelatnosti
i ugovorne projektne zadatke u službi ostvarivanja Nacionalnoga znanstvenoistraživačkog
programa, te mišljenja Ministarstva, utemeljenoga na izvješću stručnog
povjerenstva da će institut moći vrsno izvoditi znanstvenoistraživačku
djelatnost.

Članak 23.

(1) Sveučilište ili visoko učilište u sastavu sveučilišta može osnovati
institut u svom sastavu.

(2) Institut iz stavka 1. ovoga članka osniva se odlukom upravnog vijeća
sveučilišta ili stručnog vijeća visokog učilišta u sastavu sveučilišta.

(3) Institut iz stavka 1. ovoga članka može obavljati javnu službu u
znanstvenoistraživačkoj djelatnosti samo uz suglasnost Ministarstva.

Članak 24.

Privatni institut osniva se odlukom osnivatelja uz prethodnu suglasnost
Ministarstva i uz pribavljeno mišljenje Nacionalnoga znanstvenog vijeća.

Članak 25.

Ministar može propisati posebne uvjete za obavljanje određenih znanstvenoistraživačkih
djelatnosti.

Članak 26.

(1) Osnovani institut upisat će se u Upisnik znanstvenoistraživačkih
pravnih osoba Ministarstva (u daljnjem tekstu: Upisnik) ako ispunjava osnovne
standarde za vrsnu izvedbu znanstvenoistraživačke djelatnosti (prostorne,
osobne, tehničko-tehnološke, sigurnosne i dr.).

(2) Rješenje o zahtjevu za upis instituta u Upisnik ministar je dužan
na temelju mišljenja stručnog povjerenstva o ispunjavanju osnovnih standarda
iz stavka 1. ovoga članka donijeti najkasnije šest mjeseci od podnošenja
zahtjeva za upis.

Članak 27.

(1) U Upisnik se upisuju i znanstvenoistraživačke pravne osobe iz članka
19. stavka 2. podstavka 2., 3. i 4. ovoga Zakona te druge pravne osobe
za koje je na njihov zahtjev utvrđeno da ispunjavaju uvjete za upis u Upisnik
(članak 23. stavak 3. i članak 26.).

(2) Upisom u Upisnik pravna osoba stječe prava koja joj pripadaju na
temelju ovoga Zakona i drugih propisa u svezi s obavljanjem znanstvenoistraživačke
djelatnosti.

(3) Sadržaj, oblik i način vođenja Upisnika te postupak upisa u Upisnik
propisuje ministar.

Članak 28.

(1) Uz zahtjev za upis u Upisnik prilaže se odluka o njegovu osnutku
te dokazi o ispunjavanju uvjeta iz članka 26. ovoga Zakona.

(2) Protiv rješenja o odbijanju upisa u Upisnik može se podnijeti žalba
Nacionalnom znanstvenom vijeću.

Članak 29.

(1) Udruga se može baviti znanstvenoistraživačkom djelatnošću i registrirati
se kao znanstvena udruga uz prethodnu suglasnost ministra.

(2) Ministarstvo vodi Upisnik znanstvenih udruga.

(3) Sadržaj i način vođenja Upisnika znanstvenih udruga propisuje ministar.

Članak 30.

Pravna osoba može se upisati u sudski registar, odnosno u taj registar
upisati znanstvenoistraživačku djelatnost kao svoju djelatnost, samo na
temelju rješenja kojim se određuje sam upis u Upisnik Ministarstva.

Članak 31.

Pravna osoba može započeti s obavljanjem znanstvenoistraživačke djelatnosti
nakon upisa u sudski registar.

3. UNUTARNJI USTROJ I UPRAVA INSTITUTOM

Članak 32.

(1) Unutarnji ustroj instituta uređuje se statutom instituta u skladu
sa zakonom i odlukom o osnutku.

(2) Statut instituta donosi upravno vijeće, a ostale opće akte donosi
tijelo određeno statutom instituta.

(3) Ministarstvo daje suglasnost na statut javnih instituta, i na opći
akt o unutarnjem ustroju i ustroju radnih mjesta javnih instituta.

Članak 33.

Institutska tijela su:

- upravno vijeće,

- znanstveno vijeće,

- ravnatelj instituta.

Članak 34.

(1) Članove upravnog vijeća javnog instituta imenuje ministar.

(2) Najmanje jednu trećinu članova ministar imenuje iz reda djelatnika
javnog instituta na prijedlog Znanstvenog vijeća javnog instituta.

(3) Broj članova, sastav i nadležnost upravnog vijeća pobliže se određuje
statutom javnog instituta.

Članak 35.

(1) Ravnateljem javnog instituta može biti imenovana osoba koja ispunjava
uvjete najmanje za izbor u znanstveno zvanje znanstvenog suradnika.

(2) Ravnatelj javnog instituta se imenuje na temelju javnog natječaja
koji raspisuje Ministarstvo.

(3) Ravnatelja javnog instituta imenuje i razrješuje ministar na prijedlog
upravnog vijeća instituta.

(4) U postupku imenovanja, upravno vijeće osniva stručno povjerenstvo
sastavljeno najmanje od jedne trećine znanstvenika sa instituta, koje provjerava
ispunjavaju li pristupnici opće i posebne uvjete za ravnatelja u skladu
sa statutom instituta.

(5) Upravno vijeće instituta na temelju izvješća stručnog povjerenstva
dostavlja ministru prijedlog za imenovanje ravnatelja.

(6) Ravnatelja instituta u sastavu sveučilišta ili visokog učilišta
u sastavu sveučilišta imenuje i razrješuje osnivatelj po uvjetima i postupku
utvrđenom statutom.

(7) Ravnatelj se imenuje na vrijeme od četiri godine.

Članak 36.

(1) Znanstveno vijeće je stručno vijeće instituta.

(2) Znanstveno vijeće:

- raspravlja i odlučuje o stručnim i znanstvenim pitanjima,

- daje ravnatelju i predsjedniku znanstvenog vijeća mišljenja i prijedloge
o ustrojbi rada i ostvarivanju uvjeta za razvoj znanstvenoistraživačke
djelatnosti,

- provodi postupke izbora u znanstvena i istraživačka zvanja,

- obavlja druge poslove određene odlukom o osnutku i statutom instituta.

(3) Znanstveno vijeće čine odgovorni nositelji projekata te predstavnici
znanstvenika i istraživača u skladu s odredbama statuta.

(4) Statutom instituta može se odrediti da dužnost predsjednika znanstvenog
vijeća obavlja ravnatelj instituta.

4. GUBITAK ZNANSTVENOISTRAŽIVAČKOG STATUSA I BRISANJE IZ UPISNIKA

Članak 37.

(1) Ako Ministarstvo utvrdi da institut ili druga pravna osoba više
ne ispunjava uvjete iz članka 26. ovoga Zakona, uz pribavljeno mišljenje
Nacionalnoga znanstvenog vijeća, pokrenut će i provesti postupak za brisanje
iz Upisnika.

(2) Ako Nacionalno znanstveno vijeće ne da mišljenje iz stavka 1. ovoga
članka u roku od mjesec dana od uredno podnesenoga zahtjeva, smatra se
da je njegovo mišljenje pozitivno.

(3) Na postupak brisanja iz Upisnika na odgovarajući se način primjenjuju
odredbe o upisu u Upisnik.

(4) Rješenje o brisanju iz Upisnika konačno je u upravnom postupku.

(5) O brisanju iz Upisnika Ministarstvo izvješćuje osnivatelja, nadležni
registarski sud i druga nadležna tijela radi provedbe odgovarajućih postupaka.

V. ZNANSTVENICI I ISTRAŽIVAČI

Članak 38.

(1) U znanstvenoistraživačkim pravnim osobama iz članka 19. ovoga Zakona
djeluju znanstvenici izabrani u znanstvena zvanja po odredbama ovoga Zakona.

(2) Znanstvenoistraživačku djelatnost uz znanstvenike obavljaju i istraživači
izabrani u istraživačko zvanje po odredbama ovoga Zakona.

(3) Pored znanstvenika i istraživača na sveučilištu i Hrvatskoj akademiji
znanosti i umjetnosti znanstvenoistraživačku djelatnost obavljaju i nastavnici
izabrani u znanstveno-nastavna zvanja redovitog profesora, izvanrednog
profesora i docenta, te suradnici izabrani u suradničko zvanje višeg asistenta,
asistenta, mlađeg asistenta i stručnog suradnika po odredbama posebnog
zakona.

1. ZNANSTVENA I ISTRAŽIVAČKA ZVANJA

Članak 39.

Znanstvena zvanja su: znanstveni suradnik, viši znanstveni suradnik
i znanstveni savjetnik.

Članak 40.

Istraživačka zvanja su: stručni suradnik, mlađi asistent, asistent i
viši asistent.

2. IZBOR U ZNANSTVENA I ISTRAŽIVAČKA ZVANJA

Članak 41.

(1) Za stručnog suradnika može biti, na neodređeno vrijeme, izabrana
osoba sa završenom dodiplomskom sveučilišnom izobrazbom, koja aktivno sudjeluje
u sustavnom znanstvenoistraživačkom radu.

(2) Za mlađeg asistenta može biti, na vrijeme od četiri godine, izabrana
osoba sa završenom dodiplomskom izobrazbom i ako ispunjava uvjete za upis
na poslijediplomski znanstveni studij.

(3) Za asistenta može biti, na vrijeme od četiri godine, izabrana osoba
sa odslušanim poslijediplomskim znanstvenim studijem za stjecanje doktorata
znanosti, osoba kojoj je prihvaćen prijedlog doktorske disertacije ili
osoba sa stečenim akademskim stupnjem magistra znanosti.

(4) Za višeg asistenta može biti, na vrijeme od tri godine, izabrana
osoba koja ima stupanj doktora znanosti.

(5) Istraživači iz stavka 2., 3. i 4. ovoga članka u isto zvanje mogu
biti izabrani samo jedanput.

(6) Ženama izabranim na mjesto mlađeg asistenta, asistenta i višeg asistenta,
vrijeme porodnog dopusta ne računa se u vrijeme predviđeno u stavcima 2,
3. i 4. ovoga članka.

Članak 42.

(1) Za znanstvenog suradnika može biti, na vrijeme od pet godina, izabrana
osoba koja ima stupanj doktora znanosti i objavljene znanstvene radove
u časopisima i publikacijama (knjige, monografije i sl.) s međunarodno
priznatom recenzijom i s njima po vrsnoći izjednačenim časopisima i publikacijama.

(2) Za višega znanstvenog suradnika može biti, na vrijeme od pet godina,
izabrana osoba koja ima stupanj doktora znanosti i objavljene značajne
znanstvene radove u časopisima i publikacijama (knjige, monografije i sl.)
s međunarodno priznatom recenzijom i s njima po vrsnoći izjednačenim časopisima
i publikacijama, koji su pridonijeli razvoju znanstvenog područja, nove
radove nakon izbora u prethodno zvanje te najmanje tri godine znanstvenoistračivačkoga
rada u znanstvenom zvanju.

(3) Za znanstvenog savjetnika može biti, na vrijeme od pet godina, izabrana
osoba koja ima stupanj doktora znanosti, najmanje tri godine znanstvenoistraživačkoga
rada u znanstvenom zvanju višega znanstvenog suradnika i veći broj objavljenih
znanstvenih radova u časopisima i publikacijama (knjige, monografije i
sl.) s međunarodno priznatom recenzijom, i s njima po vrsnoći izjednačenim
časopisima i publikacijama, koji su značajnije utjecali na razvoj znanosti
te ako je uspješno sudjelovala u znanstvenim projektima i programima i
ima nove radove nakon izbora u prethodno zvanje.

(4) Znanstvenik iz stavka 1., 2. i 3. ovoga članka, može biti ponovno
izabran u isto zvanje, ako ima radove objavljene nakon posljednjeg izbora.

(5) U smislu stavka 1., 2. i 3. ovoga članka, časopisima i publikacijama
(knjige, monografije i sl.) s međunarodno priznatom recenzijom, smatrat
će se recenzirani časopisi i publikacije (knjige, monografije i sl.) uvedeni
u međunarodne indekse.

(6) Ministar će na prijedlog znanstvenoga područnog vijeća utvrditi
mjerila vrednovanja ili popis časopisa i publikacija (knjige, monografije
i sl.) s međunarodno priznatom recenzijom, kao i s njima po vrsnoći izjednačenih
časopisa i publikacija (knjige, monografije i sl.).

(7) Znanstvenik po drugi put izabran u zvanje znanstvenog savjetnika
zadržava to zvanje kao trajno.

Članak 43.

(1) Izbor znanstvenika provodi se u institutu i drugoj znanstvenoistraživačkoj
pravnoj osobi.

(2) Izbor se provodi na temelju javnog natječaja.

(3) Mišljenje da li predloženik ispunjava uvjete za izbor daje stručno
povjerenstvo sastavljeno od najmanje triju članova koji su u istom ili
višem znanstvenom zvanju od onog u koje se predloženik bira.

(4) Stručno povjerenstvo iz stavka 3. ovoga članka imenuje ovlašteno
znanstveno vijeće.

(5) Znanstveno vijeće Ministarstva utvrđuje mjerila koja moraju zadovoljavati
znanstvena, odnosno stručna vijeća da bi bila ovlaštena za provedbu postupka
izbora; ovlast daje ministar na temelju tih mjerila; ministar propisuje
postupak traženja te ovlasti.

(6) Stručno povjerenstvo dužno je sastaviti izvješće o izboru te mu
priložiti mišljenje znanstvenoga područnog vijeća.

Članak 44.

(1) Za izbor u znanstveno zvanje potrebno je pribaviti pozitivno mišljenje
znanstvenoga područnog vijeća.

(2) Znanstveno područno vijeće dužno je mišljenje o ispunjenju minimalnih
uvjeta za izbor u znanstveno zvanje dati u roku od dva mjeseca od dostavljanja
izvješća stručnog povjerenstva.

(3) Odluku o izboru predloženika donosi znanstveno vijeće instituta
ili stručno vijeće druge znanstvenoistraživačke pravne osobe koja je raspisala
natječaj za izbor.

(4) U drugim pravnim osobama odluku o izboru predloženika donosi tijelo
propisano statutom.

Članak 45.

(1) Minimalne uvjete za izbor u znanstvena zvanja utvrđuje znanstveno
područno vijeće.

(2) Znanstveno vijeće iz članka 44. stavka 3. ovoga Zakona, može utvrditi
i dodatne uvjete pored onih utvrđenih stavkom 1. ovoga članka.

Članak 46.

(1) Izbor u istraživačko zvanje provodi znanstveno vijeće instituta
ili stručno vijeće druge znanstvenoistraživačke pravne osobe u skladu s
odredbama svoga statuta.

(2) U drugim pravnim osobama odluku o izboru predloženika donosi tijelo
po postupku propisanom statutom.

Članak 47.

(1) Ministarstvo vodi popis znanstvenika i istraživača iz članka 39.
i 40. ovoga Zakona.

(2) Pored znanstvenika i istraživača iz stavka 1. ovoga članka u popis
se upisuju i osobe izabrane u znanstveno-nastavna i suradnička zvanja koje
sudjeluju u izvedbi znanstvenoistraživačkih i drugih projekata.

(3) Sadržaj, oblik i način vođenja popisa te postupak upisa i brisanja
iz popisa propisuje ministar.

Članak 48.

Znanstvenici i istraživači sklapaju s institutom i drugom znanstvenoistraživačkom
i pravnom osobom ugovor o radu na neodređeno vrijeme, ako ugovorom nije
drukčije određeno.

Članak 49.

Institut ili druga znanstvenoistraživačka pravna osoba otkazat će ugovor
o radu:

- znanstvenom savjetniku ako ne bude ponovno izabran u isto zvanje,

- znanstvenom suradniku i višem znanstvenom suradniku ako ne bude ponovno
izabran u isto ili više zvanje,

- istraživaču u zvanju mlađeg asistenta, asistenta i višeg asistenta
ako ne bude izabran u više istraživačko, odnosno znanstveno zvanje,

- ako se javnim natječajem izabere druga osoba.

Članak 50.

(1) Znanstveni savjetnici odlaskom u mirovinu zadržavaju znanstveno
zvanje kao počasno zvanje.

(2) Znanstveniku koji je izabran u znanstveno zvanje prestaje ugovor
o radu završetkom godine u kojoj navršava 65 godina života.

(3) Sa znanstvenikom u znanstvenom zvanju znanstvenog savjetnika, koji
je navršio 65 godina života, institut može sklopiti ugovor o radu ako za
tim postoji potreba i ako se na natječaj ne javi osoba koja ispunjava uvjete.

(4) Instituti su dužni raspisati natječaj iz stavka 2. ovoga članka
svake godine.

(5) U slučaju iz stavka 3. ovoga članka za znanstvenog savjetnika kojemu
se produljuje ugovor o radu na jednu godinu nije potrebno provesti postupak
izbora prije isteka roka na koji je izabran.

(6) Sa znanstvenikom iz stavka 3. ovoga članka može se sklopiti ugovor
o radu najdulje do kraja godine u kojoj navršava 70 godina života.

3. ZNANSTVENO OSPOSOBLJAVANJE I USAVRŠAVANJE

Članak 51.

Ministarstvo vodi brigu o uvođenju studenata dodiplomskih studija u
znanstvenoistraživački rad, sustavnom znanstvenom osposobljavanju studenata
poslijediplomskih znanstvenih studija (magistrandi i doktorandi) te potpomaže
znanstveno usavršavanje znanstvenika.

Članak 52.

(1) Uvođenje studenata dodiplomskih te poslijediplomskih znanstvenih
studija u znanstvenoistraživački rad podupire se:

- stipendijama i pripomoćima osobito nadarenim studentima za završavanje
dodiplomskih studija u zemlji i inozemstvu,

- stipendijama i pripomoćima magistrandima i doktorandima za studije
na tuzemnim i inozemnim sveučilištima i drugim znanstvenoistraživačkim
ustanovama.

(2) Kriterije za dodjelu stipendija i pomoći propisuje ministar.

Članak 53.

(1) Ministarstvo osigurava stipendije za poslijedoktorske studije.

(2) Kriterije za stipendiranje poslijedoktoranada propisuje ministar,
na prijedlog znanstvenih područnih vijeća.

Članak 54.

(1) Institut i druga znanstvenoistraživačka pravna osoba iz članka 19.
ovoga Zakona može na temelju prethodne suglasnosti Ministarstva, sklopiti
s magistrandom i doktorandom u svojstvu znanstvenog novaka, ugovor o radu
na znanstvenoistraživačkom projektu radi njegova znanstvenog osposobljavanja.

(2) Ugovor o radu sklapa se na vrijeme do četiri godine u kojem roku
znanstveni novak mora steći znanstveni stupanj magistra znanosti, odnosno
produljuje se do osam godina u kojem roku znanstveni novak mora steći akademski
stupanj doktora znanosti.

(3) Iznimno, za pojedina medicinska specijalistička područja, može se
sklopiti ugovor o radu sa znanstvenim novakom i radi osposobljavanjja znanstvenog
novaka za izbor u jedno od specijalističkih suradničkih zvanja u nastavi.

(4) Sa znanstvenim novakom iz stavka 3. ovoga članka sklapa se ugovor
o radu na vrijeme do četiri godine.

(5) Mjerila i pobliže uvjete za sklapanje ugovora o radu sa znanstvenim
novacima iz stavka 2. i 3. ovoga članka propisuje ministar, uz suglasnost
ministra zdravstva.

(6) Ako znanstveni novak u roku iz stavka 2. ovoga članka stekne akademski
stupanj doktora znanosti, može se izabrati za višeg asistenta i zaposliti
na određeno vrijeme za rad na projektu kao postdoktorand, na ugovor do
tri godine.

Članak 55.

(1) Znanstveni novaci u institutima i drugim znanstvenoistraživačkim
pravnim osobama mogu steći jedno od istraživačkih, odnosno suradničkih
zvanja ako ispunjavaju uvjete propisane zakonom.

(2) Na visokim učilištima znanstveni novaci koji su stekli jedno od
suradničkih zvanja sudjeluju u nastavi u dijelu svoga radnog vremena.

Članak 56.

(1) Odabir znanstvenih novaka provodi se na prijedlog odgovornog nositelja
projekta iz članka 66. ovoga Zakona uz prethodno odobrenje ministra.

(2) Kriterije za odabir novaka po projektima propisuje ministar, na
prijedlog znanstvenih područnih vijeća.

(3) Znanstvenog novaka iz stavka 1. ovoga članka financira Ministarstvo.

(4) Bitne sastojke ugovora iz članka 54. ovoga Zakona utvrđuje Ministarstvo.

VI. PROVEDBA NACIONALNOGA ZNANSTVENOISTRAŽIVAČKOG PROGRAMA

Članak 57.

Radi sustavne provedbe Nacionalnoga znanstvenoistraživačkog programa
pri Ministarstvu osnivaju se: Znanstveno vijeće Ministarstva i znanstvena
područna vijeća.

Članak 58.

(1) Znanstveno vijeće Ministarstva:

- ocjenjuje uspješnost izvedbe znanstvenoistraživačkih projekata,

- planira i usmjerava razvoj znanstvenih područja u skladu sa smjernicama
utvrđenim Nacionalnim znanstvenoistraživačkim programom,

- pomaže ministru pri sastavljanju prijedloga za godišnji proračunski
zahtjev,

- predlaže raspodjelu sredstava za znanstvenoistraživačku djelatnost
iz državnoga proračuna,

- predlaže imenovanje i razrješenje članova znanstvenih područnih vijeća.

(2) Članove Znanstvenog vijeća Ministarstva imenuje ministar iz reda
istaknutih znanstvenika vodeći računa o odgovarajućoj zastupljenosti znanstvenih
područja.

Članak 59.

(1) Ministar, na prijedlog Znanstvenog vijeća Ministarstva imenuje članove
znanstvenih područnih vijeća, na rok od četiri godine.

Znanstvena područna vijeća:

- organiziraju stručnu prosudbu projekata,

- predlažu recenzente za ocjenjivanje projekata,

- predlažu raspodjelu sredstava utvrđenih godišnjim proračunom za projekte,

- daju mišljenje o ispunjavanju minimalnih znanstvenih kriterija u postupku
izbora znanstvenika.

(2) Znanstvena područja na prijedlog Znanstvenog vijeća Ministarstva
utvrđuje ministar.

Članak 60.

(1) Ministarstvo objavljuje natječaj za prijavu projekata.

(2) Projekti se prijavljuju kao:

- znanstvenoistraživački projekti,

- razvojni projekti,

- projekti razvoja postojeće i uvođenje nove infrastrukture.

Članak 61.

(1) Prijavu projekta podnosi znanstvenik ili nastavnik iz članka 38.
stavka 1. i 3. ovoga Zakona uz suglasnost pravne osobe u kojoj će se projekt
izvoditi.

(2) Izvoditelji projekta mogu biti i osobe koje nisu zaposlene u pravnoj
osobi u kojoj se projekt izvodi ili će se izvoditi.

(3) Bitne sastojke prijave projekta utvrđuje Ministarstvo.

Članak 62.

(1) Za prosudbu i ocjenjivanje projekta (recenzija) znanstvena područna
vijeća određuju prosudbene skupine i recenzente.

(2) Opći kriteriji za prosudbu i ocjenjivanje projekta su:

- značenje projekta za razvitak Republike Hrvatske,

- znanstvena vrijednost i međunarodna relevantnost projekta,

- međunarodno priznata postignuća podnositelja projekta,

- racionalnost organizacije i izvedbe projekta,

- ekološka prilagodba projekta.

Članak 63.

(1) Na temelju ocjene projekta ministar donosi odluku o njegovu prihvaćanju
i utvrđuje odgovornog nositelja projekta.

(2) Odluka ministra o prihvaćanju projekta je konačna.

Članak 64.

Podnositelji projekta imaju pravo uvida u recenziju projekta.

Članak 65.

(1) Odgovorni nositelj znanstvenoistraživačkog projekta može biti osoba
koja:

- ima doktorat znanosti,

- ima objavljene znanstvene radove kojima dokazuje sposobnost za izvedbu
projekta.

(2) Odgovorni nositelji ostalih projekata iz članka 60. stavka 2. podstavka
2. i 3. ovoga Zakona mogu biti i stručnjaci koji ne ispunjavaju uvjete
iz stavka 1. ovoga članka, ali rade na istraživačkim i razvojnim poslovima,
imaju upisane patente i inovacije ili potrebno iskustvo u korištenju postojeće
i uvođenju nove infrastrukture.

Članak 66.

(1) Ugovor o izvedbi projekta Ministarstvo sklapa s odgovornim nositeljem
i pravnom osobom u kojoj se projekt izvodi ili će se izvoditi.

(2) Bitne sastojke ugovora iz stavka 1. ovoga članka utvrđuje Ministarstvo.

VII. NOVČANA POTPORA ZNANSTVENOISTRAŽIVAČKE DJELATNOSTI

Članak 67.

(1) Proračunom Republike Hrvatske osiguravaju se sredstva za izvedbu
Nacionalnoga znanstvenoistraživačkog programa.

(2) Uz sredstva osigurana za izvedbu Nacionalnoga znanstvenoistraživačkog
programa, u proračunu Republike Hrvatske zasebno se osiguravaju sredstva
za posebne namjene u znanstvenoistraživačkoj djelatnosti.

(3) Sredstva za programe trajne istraživačke djelatnosti iz članka 22.
stavka 2. ovoga Zakona usmjeravaju se dijelom kroz stavke proračuna drugih
državnih tijela, a dijelom kroz Ministarstvo, u skladu s propisom o stjecanju
i raspodjeli sredstava u znanstvenoistraživačkoj djelatnosti koji donosi
ministar.

Članak 68.

Sredstva iz članka 67. stavka 1. ovoga Zakona namijenjena su za podmirenje:

- troškova izvedbe znanstvenoistraživačkih projekata,

- troškova novčane supotpore razvojnih projekata,

- troškova novčane supotpore projekata razvoja postojeće i uvođenja
nove infrastrukture,

- plaća i naknada znanstvenika, istraživača, stručnoga, tehničkog i
pomoćnog osoblja javnih instituta,

- stalnih troškova održavanja infrastrukture i gospodarenja u institutima,

- troškova za znanstvenu opremu i ulaganja,

- troškova za stipendije, pomoć i uvođenje u znanstvenoistraživački
rad studenata i znanstvenih novaka,

- troškova međunarodne znanstvene suradnje,

- troškova objavljivanja znanstvenoistraživačkih postignuća (monografije,
časopisi, zbornici radova, knjige i dr.),

- troškova pribavljanja inozemnih znanstvenih časopisa i ostalih publikacija,

- troškovi rada znanstvenih udruga,

- troškova priređivanja znanstvenih skupova.

Članak 69.

Sredstva iz članka 67. stavka 2. ovoga Zakona namijenjena su za:

- izvedbu ekspertiza od posebnog značenja za Republiku Hrvatsku,

- poticanje tehnološkog razvoja,

- poticanje pronalazaštva i zaštitu intelektualnog vlasništva,

- rad seizmološke službe,

- rad geološke službe,

- rad drugih službi.

Članak 70.

Osim sredstava iz članka 67. ovoga Zakona znanstvenoistraživačke pravne
osobe stječu sredstva za obavljanje svoje djelatnosti:

- od zaklada, fondova i darovnica,

- i iz drugih izvora u skladu sa zakonom.

Članak 71.

Raspodjelu sredstava iz članka 68. i 69. ovoga Zakona određuje ministar
na prijedlog Znanstvenog vijeća Ministarstva.

VIII. NAGRADE ZA ZNANSTVENA DOSTIGNUĆA

Članak 72.

(1) Republika Hrvatska dodjeljuje hrvatske državne nagrade za iznimno
značajna dostignuća u znanstvenoistraživačkoj djelatnosti, za životno djelo
i znanstvene novake.

(2) Broj nagrada, način izbora, kriteriji i postupak dodjele nagrade
odredit će se posebnim zakonom.

IX. NADZOR

Članak 73.

(1) Ministarstvo nadzire primjenu odredaba ovoga Zakona i propisa donesenih
na osnovi njega.

(2) Ministarstvo nadzire izvršenje obveza preuzetih ugovorima o izvedbi
projekata iz članka 66. ovoga Zakona.

Članak 74.

(1) Ako Ministarstvo u obavljanju nadzora iz članka 73. stavka 1. ovoga
Zakona utvrdi da je prekršen zakon ili drugi propis donesen na osnovi njega,
može poništiti odluku o izboru u znanstveno zvanje koja je donesena suprotno
zakonu ili drugom propisu.

(2) Ako Ministarstvo u obavljanju nadzora iz članka 73. stavka 2. ovoga
Zakona utvrdi da pravna osoba nenamjenski koristi dodijeljena sredstva,
ili ne izvršava druge ugovorne obveze, može raskinuti ugovor i donijeti
rješenje o obustavi daljnje novčane potpore projekta.

(3) U slučaju iz stavka 2. ovoga članka Ministarstvo će pokrenuti pred
nadležnim državnim tijelima postupak protiv odgovornih osoba pravne osobe
te izvijestiti osnivatelja radi poduzimanja mjera koje su u njegovu djelokrugu.

X. PRIJELAZNE I ZAVRŠNE ODREDBE

Članak 75.

(1) Danom stupanja na snagu Zakona o znanstvenoistraživačkoj djelatnosti
("Narodne novine", br. 96/93.), znanstvenoistraživačke organizacije:

1. Institut za oceanografiju i ribarstvo, Split,

2. Ekonomski institut, Zagreb,

3. Institut za razvoj i međunarodne odnose, Zagreb,

4. Institut za suvremenu povijest, Zagreb,

5. Institut za povijest umjetnosti, Zagreb,

6. Institut za medicinska istraživanja i medicinu rada, Zagreb,

7. Šumarski institut, Jastrebarsko,

8. Institut za fiziku, Zagreb,

9. Institut za migracije i narodnosti, Zagreb,

10. Hrvatski filološki institut, Zagreb,

11. Institut za jadranske kulture i melioraciju krša, Split,

12. Institut "Ruđer Bošković", Zagreb,

13. Institut za društvena istraživanja, Zagreb,

14. Institut za turizam, Zagreb,

15. Institut za etnologiju i folkloristiku, Zagreb,

16. Institut za filozofiju, Zagreb,

17. Institut za primijenjena društvena istraživanja, Zagreb,

18. Institut za antropologiju, Zagreb,

19. Institut za arheologiju, Zagreb,

20. Hrvatski institut za konstrukcije, Zagreb,

21. Institut za poljoprivredu i turizam, Poreč,

22. Veterinarski institut, Zagreb,

23. Poljoprivredni institut, Osijek

nad kojima je Republika Hrvatska stekla osnivačka prava stupanjem na
snagu Zakona o ustanovama ("Narodne novine", br. 76/93.) nastavljaju s
radom kao javni instituti u vlasništvu Republike Hrvatske.

(2) Društvena sredstva koja su danom stupanja na snagu Zakona o ustanovama
postala imovinom pravnih osoba iz stavka 1. ovoga članka ostaju imovina
u njihovu vlasništvu.

(3) Do donošenja odluka iz članka 76. ovoga Zakona, pravne osobe iz
stavka 1. ovoga članka ne mogu otuđiti, prodati, zamijeniti, darovati i
sl. niti opteretiti nekretnine (založno pravo, zakup, najam i drugo) i
drugu imovinu čija pojedinačna vrijednost prelazi 20.000 kuna, bez suglasnosti
Ministarstva.

Članak 76.

Pravne osobe iz članka 75. ovoga Zakona uskladit će svoje statute s
odredbama ovoga Zakona u roku od tri mjeseca od stupanja na snagu Zakona
o znanstvenoistraživačkoj djelatnosti ("Narodne novine", br. 96/93.).

Članak 77.

(1) Ministar će imenovati vršitelje dužnosti ravnatelja pravnih osoba
iz članka 75. ovoga Zakona u roku od dva mjeseca od dana stupanja na snagu
Zakona o znanstvenoistraživačkoj djelatnosti ("Narodne novine", br. 96/93.).

(2) Zatečenim voditeljima pravnih osoba mandat prestaje imenovanjem
vršitelja dužnosti iz stavka 1. ovoga članka.

Članak 78.

(1) Ministar će imenovati članove privremenoga upravnog vijeća pravnih
osoba iz članka 75. ovoga Zakona u roku od dva mjeseca od stupanja na snagu
Zakona o znanstvenoistraživačkoj djelatnosti ("Narodne novine", br. 96/93.).

(2) Mandat članova privremenoga upravnog vijeća traje do imenovanja
članova upravnog vijeća prema odredbama ovoga Zakona i statuta javnog instituta.

Članak 79.

(1) Nacionalno znanstveno vijeće bit će imenovano i započeti s radom
najkasnije u roku od tri mjeseca od dana stupanja na snagu Zakona o znanstvenoistraživačkoj
djelatnosti ("Narodne novine", br. 96/93.).

(2) Vlada Republike Hrvatske, na prijedlog Nacionalnoga znanstvenog
vijeća donijet će odluke o prestanku instituta iz članka 75. ovoga Zakona
koji ne ispunjavaju uvjete iz ovoga Zakona, u roku od šest mjeseci od početka
rada Nacionalnoga znanstvenog vijeća.

(3) Vlada Republike Hrvatske može vlasnička i osnivačka prava nad institutima
iz članka 75. stavka 1. ovoga Zakona, uz pribavljeno mišljenje Nacionalnoga
znanstvenog vijeća, prenijeti na sveučilište ili druge pravne osobe.

Članak 80.

Ministar će imenovati članove Znanstvenog vijeća Ministarstva te članove
znanstvenih područnih vijeća u roku od tri mjeseca od stupanja na snagu
Zakona o znanstvenoistraživačkoj djelatnosti ("Narodne novine", br. 96/93.).

Članak 81.

Pravna osoba u kojoj postoji znanstvena jedinica osnovana ili ustrojena
po odredbama ranije donesenih propisa može u roku od šest mjeseci od stupanja
na snagu Zakona o znanstvenoistraživačkoj djelatnosti ("Narodne novine",
br. 96/93.) zatražiti suglasnost da joj se prizna znanstvenoistraživački
status i upis u Upisnik.

Članak 82.

(1) Prvi Nacionalni znanstvenoistraživački program donijet će se najkasnije
u roku od dvije godine od dana stupanja na snagu Zakona o izmjenama i dopunama
Zakona o znanstvenoistraživačkoj djelatnosti ("Narodne novine", br. 29/96.).

(2) Prvi Nacionalni znanstvenoistraživački program donosi se za razdoblje
od tri godine.

Članak 83.

(1) Postupci izbora u znanstvena zvanja započeti prije stupanja na snagu
Zakona o znanstvenoistraživačkoj djelatnosti ("Narodne novine", br. 96/93.)
dovršit će se po odredbama ranije donesenih propisa.

(2) Do početka djelovanja stručnih povjerenstava znanstvenih područnih
vijeća za izbor u znanstvena zvanja po odredbama ovoga Zakona, nastavljaju
s radom matične komisije osnovane po odredbama ranije donesenih propisa.

Članak 84.

(1) Znanstvenici izabrani u znanstvenoistraživačka zvanja znanstvenog
savjetnika, višega znanstvenog suradnika i znanstvenog suradnika zadržavaju
zvanja u koja su izabrani do donošenja statuta i akta o unutarnjem ustroju
i ustroju radnih mjesta instituta u kojem su zaposleni.

(2) Danom stupanja na snagu Zakona o znanstvenoistraživačkoj djelatnosti
("Narodne novine", br. 96/93.), istraživači izabrani u znanstvenoistraživačko
zvanje istraživač-suradnik po odredbama ranije donesenih propisa gube to
zvanje, ali nastavljaju s radom u institutu do donošenja općih akata iz
stavka 1. ovoga članka.

(3) Danom stupanja na snagu Zakona o znanstvenoistraživačkoj djelatnosti
("Narodne novine", br. 96/93.), znanstveni asistenti izabrani u to zvanje
po odredbama ranije donesenih propisa koji imaju magisterij stječu zvanje
asistenta, koji imaju doktorat znanosti stječu zvanje višeg asistenta,
a asistenti, odnosno znanstveni asistenti bez magisterija znanosti stječu
zvanje mlađeg asistenta, do donošenja općih odluka iz stavka 1. ovoga članka.

(4) Donošenjem općih akata iz stavka 1. ovoga članka za znanstvenike
i istraživače zaposlene u institutima pokrenut će se ponovno postupak izbora.

(5) Znanstvenici iz stavka 1. ovoga članka koji u ponovnom izboru ne
ispune uvjete za izbor u više ili isto zvanje po odredbama ovoga Zakona
mogu zadržati to zvanje tri godine od dana stupanja na snagu Zakona o izmjenama
i dopunama Zakona o znanstvenoistraživačkoj djelatnosti ("Narodne novine",
br. 29/96.).

(6) Sa znanstvenicima iz stavka 5. ovoga članka koji ne ispune uvjete
za izbor u više ili isto zvanje po odredbama ovoga Zakona, može se sklopiti
ugovor o radu na određeno vrijeme, bez raspisivanja natječaja, najdulje
do 3. studenoga 1998. Ovaj se ugovor ne može produljivati niti sklapati
novi.

(7) Znanstvenici ponovno izabrani u znanstveno zvanje znanstvenog savjetnika
prema odredbama ovoga Zakona, stječu to zvanje kao trajno.

Članak 85.

Ministar će donijeti provedbene propise za primjenu ovoga Zakona u roku
od šest mjeseci od dana stupanja na snagu Zakona o izmjenama i dopunama
Zakona o znanstvenoistraživačkoj djelatnosti ("Narodne novine", br. 29/96.).

Članak 86.

(1) Do stupanja na snagu propisa iz članka 85. ovoga Zakona primjenjivat
će se propisi doneseni na osnovi Zakona o znanstvenoistraživačkoj djelatnosti
("Narodne novine", br. 14/86., 40/90. i 9/91.) koji nisu u suprotnosti
s odredbama ovoga Zakona.

(2) Dok ministar ne utvrdi znanstvena područja u smislu članka 59. stavka
3. ovoga Zakona primjenjivat će se klasifikacija znanstvenih oblasti i
područja utvrđena sporazumom sveučilišta u Republici Hrvatskoj.

Članak 87.

Stručne poslove za Nacionalno znanstveno vijeće, Znanstveno vijeće Ministarstva
i znanstvena područna vijeća obavlja Ministarstvo.

Članak 88.

Danom stupanja na snagu Zakona o znanstvenoistraživačkoj djelatnosti
("Narodne novine", br. 96/93.), prestaje važiti Zakon o znanstvenoistraživačkoj
djelatnosti ("Narodne novine", broj 14/86., 40/90. i 9/91.).

Pročišćeni tekst, NN 59/1996-1188